# Statusbeskrivelse AMU Nordjylland

# 3.2 Hackathons - forstærket ungdomsmiljø

Den 21. juni 2018 afholdt AMU Nordjylland et hackathon i skoven i Hammer Bakker. Aktiviteten var en del af projekt ”Den Erhvervsfaglige Vej til Succes”, og det var målsætningen, at skabe et forum eller en event, hvor skolens elever i et afgrænset, intensivt og kreativt forum kunne mødes og samarbejde om udvikling af ideer til forbedring af studie- og skolemiljøet på AMU Nordjylland. AMU Nordjyllands hackathon varede en hel dag (08.00-20.00) og udmøntede sig i en lang række forskellige ideer til forbedring af studie- og skolemiljøet. Der blev foretaget en bedømmelse af alle ideerne - og de tre bedste ideer blev kåret som ”vindere”. Hackathon’en var tematisk organiseret omkring spørgsmålet: ”Hvad skal der til for at udvikle studie- og skolemiljøet på AMU-Nordjylland?”

Blandt de mange ideer valgtes tre indsatser som AMU Nordjylland forpligtede sig til at arbejde videre med:

|  |  |  |
| --- | --- | --- |
| **Hackathon-ideer** | **Status på ideerne** | **Kommende aktiviteter** |
| Ønske om et elevråd, der kan sammenbinde elever, undervisere og ledelse. | Som et udkomme af Hackathon blev der etableret et nyt elevråd på AMU Nordjylland allerede i august 2018. Blandt elevrådets opgaver er varetagelsen af såvel faglige som sociale udfordringer, herunder også den fortsatte udvikling af skolens studie- og skolemiljø. Der er indtil videre afholdt 10 møder i elevrådet.  Det nye elevråd serviceres af skolens ledelsessekretariat – og skolens EUD-chef deltager på alle elevrådets møder (10 årlige møder). | Elevrådet mødes principielt én gang om måneden minus juli og december).  Inden udgangen af 2019 etableres der en besøgsrække hvor elevråd fra forskellige skoler kan besøge hinandens skoler og deler erfaring omkring støtte- og studiemiljø. Der er pt. planlagt 3 besøg i perioden 2019-2021.  Elevernes oplevelse af at være en del af et fællesskab med sociale relationer til andre elever har stor betydning for deres skolegang. Elevrådet får som fast opgave at planlægge og arrangere sociale arrangementer (e-spil / brætspil/sport/ afdansningsbal mv.). Der afholdes mindst 2 sociale arrangementer om året. |
| Ønske om et ”øvelsesrum”, hvor elever kan komme og øve sig i de praktiske opgaver. | Etablering af et sådant ”øvelsesrum” er en af det nye elevråds kommende opgaver. | Etableringen af det praktiske øvelsesrum afventer et tidspunkt og en situation med fornøden finansiering. |
| Ønske om et ”studierum” til arbejde, selvstudier og fordybelse. | Der er søgt (og modtaget) projektmidler til den videre udvikling af Hackathon-ideen. | 06-09-2019 indvies AMU Nordjyllands nye lektiecafe, der er åbent én gang om ugen. Her kan alle elever, der ønsker hjælp med afleveringer eller lignende komme. Støtten er frivillig og uden visitation.  I forlængelse af lektiecaféen etableres der på AMU Nordjylland en ordning hvor elever (med for højt fravær el. manglende opgaveaflevering) kan blive pålagt deltagelse i lektiecafeen. Det er planen, at lektiecafeen er åbent ugentligt over en periode på 30 uger.  Der er truffet en ledelsesbeslutning om at afsætte 60.000 kr. til at udstyre lektiecaféen med nyt udstyr. Denne nye indretning forventes færdig i januar 2020. |

På AMU Nordjylland har vi valgt at arbejde videre med temaet fra Hackathon’en om skole- og studiemiljøet. Sammen med Erhvervsskolerne i Aars og Handelsskolen i Frederikshavn har vi modtaget støtte fra Region Nordjylland til udvikling af et projekt med fokus på studiemiljøet og initiativer, der udvikler:

* Elevfællesskaber og skabelsen af rammer for fællesskab på skolerne
* Nærvær i elevarbejdet
* Styrkelse af elevernes relationer og tilhørsforhold

Et godt studiemiljø er forudsætningen for, at eleverne har lyst til at være på AMU Nordjylland, og hvis eleverne møder modstand i livet, så er institutionens støttemiljø en afgørende forudsætningen for at de bliver i uddannelsen. Som en opfølgning på DEVS-projektet og på Hackathon’en arbejdes der med udvikling af det gode studiemiljø, at give lyst og mulighed for at engagere sig i skolen, undervisningen, fagene og de andre elever.